Նինա Բագինսկայա

Նինա Բագինսկայա (, ռոմանակացված՝ , ), բելառուս իրավապաշտպան, հասարակական գործիչ և երկրաբան։

Կենսագրություն 
Նինա Բագինսկայան ծնվել է Մինսկում, Բելառուս, 1946 թվականի դեկտեմբերի 30-ին։ Վաղ հասակից եղել է մրցակցային հեծանվորդ։ Երիտասարդ տարիներին հեծանիվ վարելիս վթարի է ենթարկվել՝ բախվելով մեքենայի, ինչի արդյունքում գլխի վնասվածք և հետվնասվածքային էպիլեպսիա է ստացել։

Բագինսկայան ավարտել է Բելառուսի ինֆորմատիկայի և ռադիոէլեկտրոնիկայի պետական համալսարանը՝ մասնագիտանալով ռադիոտեխնիկայի հավաքման մեջ։ Երկրաբան դառնալու մանկության երազանքի իրականացման համար ավարտել է Իվանո-Ֆրանկովսկի նավթի և գազի ինստիտուտը (Ուկրաինա)՝ որպես նավթի և գազի որոնման մասնագետ։ Որպես երկրաբան աշխատել է Բելառուսի հետազոտական երկրաբանական ինստիտուտում (BelNIGRI): Միաժամանակ անդամակցել է Բելառուսական ժողովրդական ճակատին և իր ինստիտուտում ստեղծել Բելառուսական ժողովրդական ճակատի տեղական միավորում։

1988 թվականից ի վեր՝ նախնիների հիշատակի օրվա ծեսի հանդիպումից հետո նա ակտիվորեն մասնակցում է տարբեր բողոքների։ 1994 թվականին՝ Բելառուսում Ալեքսանդր Լուկաշենկոյի իշխանության գալուց հետո, նա հեռացվել է ինստիտուտից, քանի որ իր նախագծի զեկույցը պատրաստվել էր բելառուսերեն լեզվով։

Բագինսկայային տասնյակ անգամ բերման են ենթարկել ոստիկանություն, և նա շատ օրեր է անցկացրել ժամանակավոր մեկուսարաններում։ 2014 թվականի օգոստոսի 1-ին Բագինսկայան ձերբակալվել է Մինսկում՝ ՊԱԿ-ի շենքի մոտ խորհրդային դրոշն այրելու համար. նրա ցույցը կատարվել է ի հիշատակ 1937 թվականի օգոստոսի 1-ի, երբ տասնյակ հազարավոր բելառուսական մշակութային ձեռագրեր են այրվել, որից հետո մահապատժի են ենթարկվել ստեղծագործությունների հեղինակները։

2015 թվականին Բագինսկայան ձերբակալվել է Ուկրաինայի Եվրամայդանում մահացած Միխայիլ Ժիզնևսկու հիշատակի ցույցի համար։ 2017 թվականի մարտի 25-ի դեպքերից հետո, երբ տասնյակ ակտիվիստներ ձերբակալվեցին Մինսկում («Սպիտակ լեգեոնի» գործ), և Բելառուսում հարյուրավոր մասնակիցներ բերման ենթարկվեցին Ազատության օրը, Նինա Բագինսկայան «Ազատություն ժողովրդին» սպիտակ-կարմիր-սպիտակ դրոշ և պաստառ ձեռքին ամեն օր գնում էր ՊԱԿ-ի շենքի դիմաց։

2019 թվականի ապրիլի 5-ին Բագինսկայան մասնակցել է մեկ այլ բողոքի ցույցի, որը նպատակ ուներ խոչընդոտել այսպես կոչված «կանաչապատման աշխատանքներին», որի պատճառով 2019 թվականի ապրիլի 4-ին քանդվել էին 30 հիշատակի խաչեր 1930-ականներին գնդակահարվածների զանգվածային գերեզմանների տարածքում։ Բերման ենթարկվեցին քաղաքական գործիչ, բելառուսական քրիստոնեա-դեմոկրատական կուսակցության համանախագահ Պավել Սևերինեցը և մեծ սպիտակ-կարմիր-սպիտակ դրոշով ցույցի եկած Նինա Բագինսկայան։

2020 թվականին Բագինսկայան աջակցել է օգոստոսի 9-ին կայացած նախագահական ընտրություններից հետո բողոքի ցույցերին։ Իր քաջության շնորհիվ նա դարձել է շարժման խորհրդանիշ։ Հարցազրույցներ է տվել BBC News-ին, ինչպես նաև Շվեդիայից, Լեհաստանից, Գերմանիայից, Ֆրանսիայից ժամանած լրագրողներին։ Մաքսիմ Կացը իր Youtubeյան ալիքով ներկայացրել է Բագինսկայային։

2020 թվականին Բագինսկայան հայտնի է դարձել իր «Ես պարզապես քայլում եմ» արտահայտությամբ, երբ այդ պատասխանն է տվել այն ոստիկանին, որը փորձել է կանգնեցնել նրան և խլել դրոշը։

2020 թվականի սեպտեմբերին Բագինսկայան ներկայացվել է իտալական Vogue ամսագրում՝ որպես «Բելառուսական հեղափոխության մայր»։ Նրան լուսանկարել է Իվան Ռեվյակոն։

Ցույցերի ժամանակ օգտագործվող բոլոր կարմիր-սպիտակ-կարմիր դրոշները Բագինսկայան ինքն է կարում, նա չի օգտագործում այն դրոշները, որոնք մարդիկ փորձում են նվեր տալ իրեն։ Նա նաև դրոշները է կարում ուրիշների համար։ Նրա պատրաստած ամենամեծ դրոշը 9 մետր է եղել (9 մ x 4,5 մ), որը նա կարել է երեք օրում և  այն նվիրել է երիտասարդներին։

Հարյուրավոր ցույցերի մասնակցելու համար Բագինսկայան կառավարությանը  պարտք է տասնյակ հազարավոր դոլարներ։ Նրա ամառանոցային կալվածքն աճուրդի է հանվել պետության կողմից։ Կառավարությունը վերցնում է Բագինսկայայի կենսաթոշակի 50%-ը (2020 թվականին նրա կենսաթոշակը ամսական կազմել է 200 բելառուսական ռուբլի  (77 ԱՄՆ դոլար)

Մրցանակներ 
  2017 թվականին պարգևատրվել է Իվաշկևիչի հուշատախտակով,
 1960-70-ականների խորհրդային ռեժիմի քաղբանտարկյալ Սերգեյ Խանժենկովի (1942-2016) մեդալի առաջին դափնեկիր, 2018,
 Բելառուսի ժողովրդավարական հանրապետության 100-րդ հոբելյանական մեդալ, 2018,
 «Ազատության մարդիկ» մրցանակը «Ազատություն» ռադիոկայանից, 2020։

Տես նաև 
 Բողոքի ցույցեր Բելառուսում (2017)
 Բողոքի ցույցեր Բելառուսում (2020)
 Բելառուսի դրոշ
 Ազատության օր (Բելառուս)
 Խորհրդային այլախոհներ
 Կուրապատի
 Խորհրդային բռնաճնշումները Բելառուսում
 Մարիա Կոլեսնիկովա

Ծանոթագրություններ

Մատենագիտություն 
Meet the 73-Year-Old Great-Grandmother Defying the Dictatorship in Belarus
 Who is Nina Baginskaya, the 73-year-old Belarusian protester that takes on riot police?
Belarus' 73-Year-Old Protest Icon Among Hundreds of Women Detained in Minsk
Belarus protests: Opposition icon, 73, among hundreds detained in Minsk
  Lukashenko orders “no arrest” for Belarusian revolutionary pensioner Nina Baginskaya
 Эвика Отто. Нина Багинская: «Чтобы уплатить все штрафы за участие в митингах, мне нужно прожить минимум 120 лет» // Комсомольская правда. 9 сентября 2020.
 Лецішча 69-гадовай Ніны Багінскай выстаўлена на аўкцыён | Дача Нины Багинской выставлена на аукцион // Радыё Свабода. 9 августа 2016.
 Штодня да будынка КДБ з пікетам выходзіць Ніна Багінская | Ежедневный пикет Нины Богинской // Радыё Свабода. 8 апреля 2017.
 Ніна Багінская ў відэа да 10-годдзя "Белсату" // БЕЛСАТ NEWS. 10 ноября 2017.
 Нина Багинская: «Что вы собираетесь найти в моих колготках?» // Вясна. 11.04.2019.
 Валерия Уласик, Елена Шалаева. «Вышла, подняла флаг и стоит». Пенсионерка из Беларуси должна государству 16 тысяч долларов за акции протеста // Настоящее Время. 19 июня 2019.
 «Пошла домой шить новый флаг. И точить новое древко»: История Нины Багинской — «белорусской бабушки, которая просто гуляет», — рассказанная ей самой // Холод. 21.08.2020.
 Нина Багинская: «Белорусы не простят Лукашенко» // DW на русском. 30 августа 2020.
 Кто такая Нина Багинская, ставшая символом протестов в Беларуси? // BBC News - Русская служба. 4 сентября 2020.
 Ніна Багінская — гісторыя нязломнай жанчыны / Нина Багинская / Ток // NN VIDEO TV. 10 сентября 2020.
 Интервью с легендой белорусского протеста Ниной Багинской // Здесь и сейчас // Телеканал Дождь. 20 сентября 2020.
 Нина Багинская «я гуляю!» и БЧБ (бело-красно-белый) флаг. Символы революции в Беларуси / Максим Кац
 Italian Vogue Publishes Photos Of Icon Protester Nina Baginskaya // BelarusFeed . 30 September 2020.

Բելառուս հասարակական գործիչներ
Բելառուս երկրաբաններ
Կին իրավապաշտպաններ